KIRJALLINEN KYSYMYS P-1500/01 esittäjä(t): Emmanouil Bakopoulos (GUE/NGL) neuvostolle. Vankien nälkälakko Turkissa.



Virallinen lehti nro 081 E , 04/04/2002 s. 0032 - 0033



KIRJALLINEN KYSYMYS P-1500/01 esittäjä(t): Emmanouil Bakopoulos (GUE/NGL) neuvostolle (21. toukokuuta 2001) Aihe: Vankien nälkälakko Turkissa Turkissa joukko poliittisia vankeja on ollut nyt jo 180 päivän ajan nälkälakossa protestoiden Turkin hallituksen kaavailemia uusia (F-tyypin) vankiloita vastaan, joissa poliittiset vangit eristetään täydellisesti. Tähän mennessä 20 henkilöä on menehtynyt, mutta hallituksen kanta on säilynyt ennallaan. Näin ollen kysyn neuvostolta, kuinka monta ihmishenkeä on vielä menetettävä ennen kuin se ryhtyy tehokkaisiin toimiin Euroopan unionin kyseisen ehdokasvaltion suhteen? Lisäksi haluan huomauttaa, että neuvosto ei ole vieläkään vastannut aiempaan sille esittämääni samansisältöiseen kirjalliseen kysymykseen E-4111/00, joka on päivätty 18. joulukuuta 2000, vaikka sen olisi pitänyt vastata kysymykseen kuuden viikon kuluessa Euroopan parlamentin voimassa olevan työjärjestyksen 44 artiklan 6 kohdan mukaisesti? Parlamentin yksiköissä tekemieni tiedustelujen perusteella kävi ilmi, että neuvosto ei ole vastannut kysymykseeni kolmesta asiaa koskevasta kehotuksesta huolimatta. Edellä mainitut seikat ovat loukkaus parlamentin työtä kohtaan, vahingoittavat neuvoston mainetta, herättävät erittäin voimakkaita epäilyksiä sen puolueettomuudesta ja saavat epäilemään, että Turkin lisäksi demokratiaan liittyviä ongelmia ilmenee myös muualla. Kysyn neuvostolta, katsooko se, että Euroopan parlamentin asema on merkityksetön, koska siinä tapauksessa olisi rehellisempää, että se ilmoittaisi tämän avoimesti, jolloin vältyttäisiin turhalta kirjeenvaihdolta? Vastaus (21. marraskuuta 2001) Arvoisten parlamentin jäsenten esittämiin kysymyksiin annettavien neuvoston vastausten viipymisen osalta neuvosto palauttaa mieliin jo aiemmin, etenkin kysymysten E-1299/00, E-1300/00 ja P-1541/00 yhteydessä, antamansa vastauksen. Neuvosto pahoittelee syvästi sitä, että Turkin nälkälakot johtavat edelleen ihmishenkien menetyksiin. Neuvosto on useaan otteeseen pyytänyt Turkin viranomaisia ryhtymään kaikkiin tarvittaviin toimiin uusien kuolemantapausten estämiseksi ja noudattamaan Euroopan neuvoston kidutuksen vastaisen komitean suosituksia muuttamalla lainsäädäntöä ja ryhtymällä konkreettisiin toimenpiteisiin. Neuvosto toteaa Turkin hallituksen jo aloittaneen yhteistyön Euroopan neuvoston kidutuksen vastaisen komitean kanssa, joka on tähän mennessä käynyt neljästi Turkissa nälkälakkoihin liittyen. Lainmuutoksia, joista osalla pyritään vähentämään vankien eristämistä, on saatettu tai saatetaan lähiaikoina voimaan. Neuvosto pyytää välittömästi Turkin hallitusta panemaan uudet lait nopeasti täytäntöön kidutuksen vastaisen komitean suositusten mukaisesti, sillä kumppanuussopimuksen lyhyen aikavälin painopisteisiin kuuluu, että Turkki noudattaa eurooppalaista yleissopimusta kidutuksen estämiseksi. Neuvosto muistuttaa myös, että neuvoston 8. maaliskuuta 2001 hyväksymän Turkin liittymistä valmistelevan kumppanuuden keskipitkän aikavälin painopisteisiin kuuluu vankilauudistus. Neuvosto ja jäsenvaltiot aikovat jatkossakin käsitellä aihetta Turkin hallituksen kanssa vahvistetun poliittisen vuoropuhelun yhteydessä; edellisen kerran tähän oli tilaisuus EYTurkki-assosiaationeuvoston kokouksessa 26. kesäkuuta 2001. Lisäksi neuvosto ja jäsenvaltiot käyttävät yhteyksiään turkkilaisiin kumppaneihin Ankarassa ja muualla, myös Turkin sisäasiain- ja oikeusministeriin, tehdäkseen selväksi nälkälakkojen vuoksi tuntemansa huolen. Neuvosto on tyytyväinen EU:n ja Turkin välisen parlamentaarisen sekavaliokunnan jäsenten taannoiseen vierailuun Ankarassa. Vierailu vaikutti osaltaan merkittävästi Euroopan parlamentin, neuvoston ja komission yhteisiin ponnistuksiin, joilla kannustetaan Turkin hallitusta jatkamaan hellittämättä poliittisia uudistuksia ja tekemään kaikkensa nälkälakkojen lopettamiseksi.